b'\n_START_ARTICLE_\nCur\xc8\x9bile Haosului\n_START_SECTION_\nIntriga\n_START_PARAGRAPH_\nOberon \xc3\xae\xc8\x99i organizeaz\xc4\x83 familia pentru o b\xc4\x83t\xc4\x83lie epic\xc4\x83 \xc3\xaempotriva for\xc8\x9belor Haosului, \xc3\xaen timp ce Random \xc8\x99i Corwin asist\xc4\x83 la apari\xc8\x9bia din neant a unei s\xc4\x83bii care reteaz\xc4\x83 bra\xc8\x9bul cel nou al lui Benedict, \xc3\xaentocmai cum f\xc4\x83cuse Corwin \xc3\xaen Tir-na Nog\'th. De la Martin, Corwin afl\xc4\x83 c\xc4\x83 omul cu arbaleta care \xc3\xael cru\xc8\x9base \xc3\xaen romanul anterior este Merlin, fiul lui \xc8\x99i al Darei. Dara poveste\xc8\x99te cum Brand s-a t\xc3\xa2rguit cu Cur\xc8\x9bile Haosului, dezv\xc4\x83luind modul de distrugere al Modelului \xc3\xaen schimbul promisiunii c\xc4\x83 va fi l\xc4\x83sat s\xc4\x83 conduc\xc4\x83 un Amber nou, mai mic. Temerile ei sunt c\xc4\x83 niciunul nu-\xc8\x99i va \xc8\x9bine promisiunea, ceea ce va duce la distrugerea \xc3\xaen \xc3\xaentregime a Umbrei._NEWLINE_Corwin ia leg\xc4\x83tura cu Fiona, care se afl\xc4\x83 la Modelul Primordial \xc3\xaempreun\xc4\x83 cu Oberon \xc8\x99i Dworkin. Aceasta \xc3\xaei confirm\xc4\x83 autoritatea cu care e investit\xc4\x83 Dara de a ataca Haosul \xc8\x99i \xc3\xael informeaz\xc4\x83 c\xc4\x83 Oberon e pe cale s\xc4\x83 repare Modelul. Sper\xc3\xa2nd s\xc4\x83 \xc3\xael salveze pe Oberon, Corwin se proiecteaz\xc4\x83 acolo, ia Giuvaierul \xc8\x99i str\xc4\x83bate Modelul, dar este paralizat de puterile magice ale lui Oberon \xc3\xaenainte de a-l termina. Oberon \xc3\xaei explic\xc4\x83 c\xc4\x83 i-a pl\xc4\x83cut s\xc4\x83 fie prietenul lui Corwin \xc8\x99i c\xc4\x83 vrea ca acesta s\xc4\x83 \xc3\xaei urmeze pe tron ca Rege al Amberului, cu Dara al\xc4\x83turi pe post de regin\xc4\x83. Dar Corwin nu mai vrea s\xc4\x83 fie conduc\xc4\x83tor, iar Oberon, dezam\xc4\x83git, \xc3\xael trimite de acolo folosind cea similar metodei Atuurilor._NEWLINE_Benedict folose\xc8\x99te Atuul Cur\xc8\x9bilor Haosului pentru a \xc3\xaencepe atacul, \xc3\xaen timp ce Corwin \xc8\x99i Dara \xc3\xae\xc8\x99i dau seama c\xc4\x83, de\xc8\x99i au fost ni\xc8\x99te pioni meni\xc8\x9bi s\xc4\x83 \xc3\xaei dea na\xc8\x99tere lui Merlin, se plac unul pe cel\xc4\x83lalt. G\xc3\xa9rard r\xc4\x83m\xc3\xa2ne de paz\xc4\x83 \xc3\xaen Amber, \xc3\xaen timp ce Julian \xc8\x99i Random sunt \xc3\xaencartirui\xc8\x9bi \xc3\xaen Arden. Oberon \xc3\xaei cere lui Corwin o pic\xc4\x83tur\xc4\x83 de s\xc3\xa2nge, asupra c\xc4\x83reia sufl\xc4\x83, d\xc3\xa2nd na\xc8\x99tere unui corb. Acest corb urmeaz\xc4\x83 s\xc4\x83 \xc3\xaei aduc\xc4\x83 lui Corwin Giuvaierul dup\xc4\x83 repararea Modelului. Oberon \xc3\xaei ordon\xc4\x83 lui Corwin s\xc4\x83 lanseze un atac violent asupra Haosului, astfel \xc3\xaenc\xc3\xa2t ceilal\xc8\x9bi s\xc4\x83 poat\xc4\x83 folosi Giuvaierul \xc3\xaen b\xc4\x83t\xc4\x83lia final\xc4\x83._NEWLINE_Corwin porne\xc8\x99te spre Cur\xc8\x9bile Haosului folosind Drumul Negru \xc8\x99i, la un moment dat, este ajuns de corb, care \xc3\xaei aduce Giuvaierul. Brand vine \xc3\xaen grab\xc4\x83, inform\xc3\xa2ndu-l c\xc4\x83 Oberon a e\xc8\x99uat \xc8\x99i c\xc4\x83 are nevoie de Giuvaierul lui Corwin pentru a crea un nou Model. Corwin \xc3\xael refuz\xc4\x83, apoi se ad\xc4\x83poste\xc8\x99te \xc3\xaentr-o pe\xc8\x99ter\xc4\x83 de furtuna care vine dup\xc4\x83 el. \xc3\x8en pe\xc8\x99ter\xc4\x83 d\xc4\x83 peste un alt refugiat, care \xc3\xaei poveste\xc8\x99te legenda Arhanghelului Corwin, despre care Scriptura spune c\xc4\x83 va c\xc4\x83l\xc4\x83ri \xc3\xaen fa\xc8\x9ba furtunii \xc3\xaenainte de sf\xc3\xa2r\xc8\x99itul lumii._NEWLINE_Pe timpul \xc8\x99ederii \xc3\xaen pe\xc8\x99ter\xc4\x83, calul \xc3\xaei este furat \xc8\x99i, pornind \xc3\xaen urm\xc4\x83rirea lui, Corwin d\xc4\x83 peste un grup de omule\xc8\x9bi care vor s\xc4\x83 \xc3\xael m\xc4\x83cel\xc4\x83reasc\xc4\x83. Corwin scap\xc4\x83, iar conduc\xc4\x83torul omule\xc8\x9bilor \xc3\xael recunoa\xc8\x99te ca fiind Arhanghelul Corwin din legendele locului. C\xc3\xa2nd trece \xc3\xaen umbre, Corwin vede cum universul \xc3\xaencepe s\xc4\x83 se destrame \xc3\xaen jurul s\xc4\x83u \xc8\x99i \xc3\xae\xc8\x99i d\xc4\x83 seama c\xc4\x83 furtuna este un val al Haosului pornit din Amber odat\xc4\x83 cu \xc3\xaenceperea distrugerii multiversului._NEWLINE_Corwin opre\xc8\x99te furtuna cu ajutorul Giuvaierului \xc8\x99i revine \xc3\xaen multiversul diminuat. Brand \xc3\xael prinde \xc3\xaentr-o ambuscad\xc4\x83, r\xc4\x83nindu-i mortal calul, dar este atacat de corbul de s\xc3\xa2nge, care \xc3\xael las\xc4\x83 f\xc4\x83r\xc4\x83 un ochi, permi\xc8\x9b\xc3\xa2ndu-i lui Corwin s\xc4\x83 se ascund\xc4\x83 \xc3\xaen umbre. Aici \xc3\xael \xc3\xaent\xc3\xa2lne\xc8\x99te pe Ygg, plantat de Oberon cu mult timp \xc3\xaen urm\xc4\x83 pentru a marca grani\xc8\x9ba dintre Ordine \xc8\x99i Haos. El \xc3\xaei d\xc4\x83ruie\xc8\x99te o creang\xc4\x83, pe care \xc3\xael sf\xc4\x83tuie\xc8\x99te s\xc4\x83 o planteze unde dore\xc8\x99te._NEWLINE_Urm\xc4\x83torul \xc3\xaent\xc3\xa2lnit este un corb care \xc3\xaencearc\xc4\x83 s\xc4\x83 \xc3\xaei distrag\xc4\x83 aten\xc8\x9bia lui Corwin cu filozofie fatalist\xc4\x83, apoi un \xc8\x99acal mitologic \xc3\xael ademene\xc8\x99te \xc3\xaen vizuina sa. \xc3\x8en cele din urm\xc4\x83, ajunge la umbra care con\xc8\x9bine Cur\xc8\x9bile, acestea \xc3\xaentinz\xc3\xa2ndu-se \xc3\xaen continuare pe un teritoriu vast. \xc3\x8en vreme ce o furtun\xc4\x83 metafizic\xc4\x83 se apropie de Haos, Corwin ajunge la concluzia c\xc4\x83 Oberon a e\xc8\x99uat, a\xc8\x99a \xc3\xaenc\xc3\xa2t planteaz\xc4\x83 creanga \xc8\x99i folose\xc8\x99te Giuvaierul pentru a realiza un nou Model. C\xc3\xa2nd \xc3\xael termin\xc4\x83, epuizarea \xc3\xael face s\xc4\x83 \xc3\xae\xc8\x99i piard\xc4\x83 cuno\xc8\x99tin\xc8\x9ba, iar Giuvaierul \xc3\xaei este furat de Brand._NEWLINE_C\xc3\xa2nd se treze\xc8\x99te, Corwin \xc3\xae\xc8\x99i d\xc4\x83 seama c\xc4\x83 este \xc3\xaen mijlocul unui Model \xc8\x99i porne\xc8\x99te spre Cur\xc8\x9bile Haosului, unde \xc3\xael ucide pe Borel, maestrul de scrim\xc4\x83 al acelor locuri. La marginea Abisului, \xc3\xaei \xc3\xaent\xc3\xa2lne\xc8\x99te pe Fiona, Random \xc8\x99i pe Brand, care o \xc8\x9bine ostatic\xc4\x83 pe Deirdre. \xc3\x8en lupta care urmeaz\xc4\x83, Brand e omor\xc3\xa2t, dar \xc3\xaen c\xc4\x83dere o trage cu el \xc8\x99i pe Deirdre. Caine apare viu \xc8\x99i poveste\xc8\x99te cum \xc8\x99i-a \xc3\xaenscenat moartea dintr-unul din romanele anterioare doar pentru a-i putea urm\xc4\x83ri pe ceilal\xc8\x9bi \xc3\xaen lini\xc8\x99te. Armata Amberului zdrobe\xc8\x99te for\xc8\x9bele Haosului, iar Corwin \xc3\xaei \xc3\xaemp\xc4\x83rt\xc4\x83\xc8\x99e\xc8\x99te Fionei teama c\xc4\x83 acum exist\xc4\x83 dou\xc4\x83 Modele. Dara \xc3\xael p\xc4\x83r\xc4\x83se\xc8\x99te pe Corwin, furioas\xc4\x83 pentru c\xc4\x83 acesta l-a ucis pe Borel, fostul ei profesor, dar Merlin r\xc4\x83m\xc3\xa2ne al\xc4\x83turi de tat\xc4\x83l s\xc4\x83u._NEWLINE_Din Abis iese Unicornul purt\xc3\xa2nd Giuvaierul Judec\xc4\x83\xc8\x9bii \xc8\x99i \xc3\xaengenuncheaz\xc4\x83 \xc3\xaen fa\xc8\x9ba lui Random, c\xc4\x83ruia ceilal\xc8\x9bi \xc3\xaei jur\xc4\x83 credin\xc8\x9b\xc4\x83. Corwin \xc3\xael ajut\xc4\x83 pe noul Rege s\xc4\x83 se acordeze cu Giuvaierul, lucru care duce la reactivarea Atuutilor. Contact\xc3\xa2ndu-l pe G\xc3\xa9rard, afl\xc4\x83 c\xc4\x83 multiversul este \xc3\xaen ordine, dar c\xc4\x83 au trecut \xc8\x99apte ani.\n_START_SECTION_\nAluzii literare\n_START_PARAGRAPH_\n\xc3\x8en timp ce fuge s\xc4\x83 se ad\xc4\x83posteasc\xc4\x83 din fa\xc8\x9ba furtunii, Corwin compar\xc4\x83 peisajul cu o "oglind\xc4\x83 a lui Carrol", f\xc4\x83c\xc3\xa2nd referire la cartea pentru copii Alice \xc3\xaen \xc8\x9aara din Oglind\xc4\x83 de Lewis Carroll. Ulterior, c\xc3\xa2nd ajunge la omule\xc8\x9bii din pe\xc8\x99ter\xc4\x83 care \xc3\xael invit\xc4\x83 la dansul lor, "g\xc3\xa2ndul de a \xc8\x9bop\xc4\x83i \xc3\xaen acest loc \xc3\xaemi aduse \xc3\xaen minte imagini din Swift", referire la scriitorul irlandez Jonathan Swift, cel care a scris C\xc4\x83l\xc4\x83toriile lui Gulliver._NEWLINE_\xc3\x8en c\xc4\x83l\xc4\x83toria sa pe Drumul Negru, Corwin rememoreaz\xc4\x83 "dou\xc4\x83 r\xc3\xa2nduri dintr-o povestire de Isak Dinesen", autoarea danez\xc4\x83 a c\xc4\x83rei scriere Out of Africa a stat la baza unui film de succes. Mai t\xc3\xa2rziu, \xc3\xaent\xc3\xa2lnirea sa cu o anume "Lady" face aluzie la poemul "La Belle Dame sans Merci" a lui John Keats.'